title: Regulamentul de punere în aplicare (UE) 2019/59 al Comisiei din 14 ianuarie 2019 de instituire a unei taxe antidumping definitive la importurile de radiatoare din aluminiu originare din Republica Populară Chineză în urma unei reexaminări efectuate în perspectiva expirării măsurilor în temeiul articolului 11 alineatul (2) din Regulamentul (UE) 2016/1036 al Parlamentului European și al Consiliului

text:
                  15.1.2019

                  RO

                  Jurnalul Oficial al Uniunii Europene

                  L 12/13

         REGULAMENTUL DE PUNERE ÎN APLICARE (UE) 2019/59 AL COMISIEI
         din 14 ianuarie 2019
         de instituire a unei taxe antidumping definitive la importurile de radiatoare din aluminiu originare din Republica Populară Chineză în urma unei reexaminări efectuate în perspectiva expirării măsurilor în temeiul articolului 11 alineatul (2) din Regulamentul (UE) 2016/1036 al Parlamentului European și al Consiliului
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (1) (denumit în continuare „regulamentul de bază”), în special articolul 11 alineatul (2),
         întrucât:
         1.   PROCEDURĂ
         1.1.   Măsurile în vigoare

                     (1)

                     În noiembrie 2012, în urma unei anchete antidumping (denumită în continuare „ancheta inițială”), Consiliul a instituit, prin Regulamentul de punere în aplicare (UE) nr. 1039/2012 (2) (denumit în continuare „regulamentul definitiv”), o taxă antidumping definitivă la importurile de radiatoare din aluminiu care se încadrează în prezent la codurile NC ex 7615 10 10, ex 7615 10 80, ex 7616 99 10 și ex 7616 99 90 (codurile TARIC 7615101010, 7615108010, 7616991091, 7616999001 și 7616999091) și sunt originare din Republica Populară Chineză (denumită în continuare „RPC”).

                     (2)

                     Regulamentul definitiv a impus o taxă antidumping cu niveluri cuprinse între 12,6 % și 56,2 % la importurile provenite de la producătorii-exportatori incluși în eșantion, de 21,2 % pentru societățile cooperante neincluse în eșantion și un nivel al taxei de 61,4 % pentru toate celelalte societăți din RPC.

               1.2.   Deschiderea unei reexaminări în perspectiva expirării măsurilor

                     (3)

                     La 15 februarie 2017, Comisia a publicat în Jurnalul Oficial al Uniunii Europene (3) un aviz de expirare iminentă a măsurilor antidumping vizând radiatoarele din aluminiu originare din RPC.

                     (4)

                     La 30 iunie 2017, International Association of Aluminium Radiator Manufacturers Limited Liability Consortium (AIRAL S.c.r.l.) (denumită în continuare „solicitantul”), reprezentând mai mult de 25 % din producția totală de radiatoare din aluminiu a Uniunii Europene (denumită în continuare „Uniunea”), a depus o cerere de reexaminare în temeiul articolului 11 alineatul (2) din regulamentul de bază.

                     (5)

                     Cererea solicitantului se bazează pe faptul că expirarea măsurilor ar avea ca efect probabil continuarea dumpingului și reapariția prejudiciului cauzat industriei din Uniune.

                     (6)

                     Întrucât a ajuns la concluzia că există suficiente elemente de probă pentru deschiderea unei reexaminări în perspectiva expirării măsurilor, Comisia a publicat la 9 noiembrie 2017 un aviz de deschidere („avizul de deschidere”) în Jurnalul Oficial al Uniunii Europene (4).

               1.3.   Părțile interesate

                     (7)

                     În avizul de deschidere, Comisia a invitat toate părțile interesate să o contacteze pentru a participa la anchetă. Comisia a informat în mod specific solicitantul, producătorii cunoscuți din Uniune și asociațiile lor, importatorii de radiatoare din aluminiu cunoscuți din Uniune, precum și producătorii-exportatori cunoscuți din RPC cu privire la deschiderea reexaminării în perspectiva expirării măsurilor și i-a invitat să coopereze.

                     (8)

                     În avizul de deschidere, Comisia a afirmat că intenționează să utilizeze Rusia ca țară terță cu economie de piață (denumită în continuare „țară analogă”), în sensul articolului 2 alineatul (7) din regulamentul de bază. Comisia a afirmat, de asemenea, că, în conformitate cu informațiile de care dispune, alți producători care funcționează în condițiile unei economii de piață s-ar putea afla în Turcia, Taiwan, Malaysia, Iran, Argentina și Ucraina.

                     (9)

                     Comisia a informat producătorii din Rusia cu privire la deschiderea anchetei și i-a invitat să participe. De asemenea, Comisia a notificat autoritățile din Argentina, Bosnia și Herțegovina, fosta Republică iugoslavă a Macedoniei, Iran, Japonia, Malaysia, Rusia, Elveția, Taiwan, SUA, Turcia și Ucraina cu privire la deschiderea anchetei și a solicitat informații privind producția și vânzările de radiatoare din aluminiu și datele de contact ale tuturor producătorilor relevanți din aceste țări.

                     (10)

                     Tuturor părților interesate li s-a oferit posibilitatea de a prezenta observații cu privire la deschiderea anchetei și de a solicita o audiere de către Comisie și/sau de către consilierul-auditor pentru proceduri comerciale. Niciuna dintre părțile interesate nu a solicitat o audiere.

               1.3.1.   Constituirea eșantionului

                     (11)

                     În avizul de deschidere, Comisia a afirmat că ar putea constitui un eșantion de părți interesate, în conformitate cu articolul 17 din regulamentul de bază.

               1.3.1.1.   Constituirea eșantionului de producători din Uniune

                     (12)

                     În avizul de deschidere, Comisia a precizat că a constituit provizoriu un eșantion de producători din Uniune.

                     (13)

                     În conformitate cu articolul 17 alineatul (1) din regulamentul de bază, Comisia a constituit eșantionul pe baza celui mai mare volum reprezentativ de vânzări care pot face obiectul examinării în timpul disponibil.

                     (14)

                     Eșantionul constituit în mod provizoriu a fost alcătuit din patru producători din Uniune, reprezentând aproximativ 80 % din vânzările totale ale industriei din Uniune. Comisia a invitat părțile interesate să prezinte observații cu privire la eșantionul provizoriu și nu a fost primită nicio observație.

               1.3.1.2.   Constituirea eșantionului de importatori

                     (15)

                     În avizul de deschidere, Comisia a invitat importatorii și asociațiile lor reprezentative să se facă cunoscute și să furnizeze informații specifice, necesare pentru a decide dacă era necesară constituirea eșantionului și, în caz afirmativ, pentru a constitui un eșantion. Doi importatori și-au manifestat disponibilitatea în acest sens. Din cauza acestui număr limitat de societăți, eșantionarea nu a fost considerată necesară.

               1.3.1.3.   Constituirea eșantionului de producători-exportatori

                     (16)

                     Pentru a decide dacă era necesară constituirea eșantionului și, în caz afirmativ, pentru a selecta un eșantion, Comisia a solicitat tuturor producătorilor-exportatori din RPC să furnizeze informațiile specificate în avizul de deschidere. De asemenea, Comisia a solicitat autorităților din RPC să identifice și/sau să contacteze alți producători-exportatori, dacă este cazul, care ar putea fi interesați să participe la anchetă.

                     (17)

                     Niciun producător-exportator din RPC nu a furnizat informațiile solicitate în anexa I la avizul de deschidere în scopul eșantionării.

               1.3.2.   Utilizatorii

                     (18)

                     În avizul de deschidere, Comisia a invitat utilizatorii și asociațiile lor reprezentative, precum și organizațiile de consumatori reprezentative să se facă cunoscute și să coopereze. Nu s-a manifestat în acest sens niciun utilizator din Uniune sau vreo asociație reprezentativă a acestora.

               1.3.3.   Chestionarele și vizitele de verificare

                     (19)

                     Comisia a trimis chestionare tuturor părților menționate mai jos, precum și tuturor celorlalte societăți care s-au făcut cunoscute în termenele stabilite în avizul de deschidere.

                     (20)

                     Printre acestea s-au numărat cei patru producători din Uniune incluși în eșantion, solicitantul, cei doi importatori și producători cooperanți din Argentina, Iran, Japonia, Malaysia, Rusia, Elveția, Taiwan, fosta Republică iugoslavă a Macedoniei, Turcia și Ucraina.

                     (21)

                     S-au primit răspunsuri la chestionar din partea celor patru producători din Uniune incluși în eșantion, a unui importator, a solicitantului și a unui producător din Ucraina.

                     (22)

                     Comisia a căutat și a verificat toate informațiile pe care le-a considerat necesare pentru a determina probabilitatea continuării sau a reapariției dumpingului și a prejudiciului, precum și pentru a determina dacă menținerea măsurilor antidumping nu ar fi împotriva interesului Uniunii.

                     (23)

                     S-au efectuat vizite de verificare la sediile următoarelor societăți:

                                 (a)

                                 producători din Uniune:

                                             —

                                             Fondital, Brescia, Italia

                                             —

                                             Global Radiatori, Brescia, Italia

                                             —

                                             Radiatori 2000, Bergamo, Italia

                                             —

                                             Armatura, Kraków, Polonia

                                 (b)

                                 importatori din Uniune:

                                             —

                                             Hydroland, Kraków, Polonia

                                 (c)

                                 producător dintr-o țară analogă:

                                             —

                                             San Teh Raj, Odessa, Ucraina.

               1.4.   Perioada anchetei de reexaminare și perioada examinată

                     (24)

                     Ancheta privind probabilitatea continuării sau a reapariției dumpingului și a prejudiciului a vizat perioada cuprinsă între 1 octombrie 2016 și 30 septembrie 2017 (denumită în continuare „perioada anchetei de reexaminare” sau „PAR”).

                     (25)

                     Examinarea tendințelor relevante pentru evaluarea probabilității continuării sau a reapariției prejudiciului a vizat perioada cuprinsă între 1 ianuarie 2014 și sfârșitul perioadei anchetei de reexaminare (denumită în continuare „perioada examinată”).

               2.   PRODUSUL ÎN CAUZĂ ȘI PRODUSUL SIMILAR
         2.1.   Produsul în cauză

                     (26)

                     Produsul care face obiectul reexaminării în perspectiva expirării măsurilor este cel definit în ancheta inițială, și anume radiatoare din aluminiu și elemenți sau secțiuni din care sunt compuse astfel de radiatoare, indiferent dacă acești elemenți sunt asamblați în blocuri, cu excepția radiatoarelor și a elemenților și secțiunilor lor de tip electric, încadrate în prezent la codurile NC ex 7615 10 10, ex 7615 10 80, ex 7616 99 10 și ex 7616 99 90 (coduri TARIC 7615101010, 7615108010, 7616991091, 7616999001 și 7616999091) și originare din RPC (denumite în continuare „produsul în cauză”).

               2.2.   Produsul similar

                     (27)

                     Ancheta a arătat faptul că următoarele produse au aceleași caracteristici fizice și tehnice de bază, precum și aceleași utilizări de bază:

                                 —

                                 produsul în cauză;

                                 —

                                 produsul fabricat și vândut pe piața internă din Ucraina, care a fost considerată țară analogă;

                                 —

                                 produsul fabricat și vândut în Uniune de către industria din Uniune.

                     (28)

                     Comisia a decis că aceste produse sunt produse similare în sensul articolului 1 alineatul (4) din regulamentul de bază.

               3.   PROBABILITATEA CONTINUĂRII SAU A REAPARIȚIEI DUMPINGULUI
         3.1.   Probabilitatea continuării sau a reapariției dumpingului

                     (29)

                     În conformitate cu articolul 11 alineatul (2) din regulamentul de bază, Comisia a analizat dacă dumpingul se practica la momentul respectiv și dacă exista probabilitatea ca el să continue sau să reapară în cazul unei posibile expirări a măsurilor în vigoare vizând importurile din RPC.

               3.1.1.   Țară analogă

                     (30)

                     În conformitate cu articolul 2 alineatul (7) din regulamentul de bază, valoarea normală se stabilește pe baza prețului sau a valorii construite într-o țară terță cu economie de piață. În acest scop, a trebuit să fie selectată o țară terță cu economie de piață („țara analogă”).

                     (31)

                     În avizul de deschidere, Comisia a informat părțile interesate că avea în vedere alegerea Rusiei drept țară analogă adecvată și a invitat părțile interesate să își prezinte observațiile. Nu s-au primit observații.

                     (32)

                     Comisia a cerut informații unui număr de 60 de producători de produs similar din Argentina, Iran, Japonia, Malaysia, Rusia, Elveția, Taiwan, fosta Republică iugoslavă a Macedoniei, Turcia și Ucraina.

                     (33)

                     Comisia a primit un singur răspuns, și anume de la un producător din Ucraina (San Teh Raj).

                     (34)

                     Întrucât nu a fost primit niciun alt răspuns și întrucât piața ucraineană este considerată a fi o piață reprezentativă adecvată în acest scop având în vedere dimensiunile sale, s-a decis că Ucraina este o țară analogă adecvată în temeiul articolului 2 alineatul (7) din regulamentul de bază.

               3.1.2.   Valoarea normală

                     (35)

                     Informațiile primite de la producătorul cooperant din țara analogă au fost utilizate ca bază pentru determinarea valorii normale pentru RPC, în conformitate cu articolul 2 alineatul (7) din regulamentul de bază.

                     (36)

                     Comisia a verificat mai întâi dacă volumul total al vânzărilor interne ale producătorului din țara analogă a fost reprezentativ. Vânzările pe piața internă sunt considerate reprezentative dacă volumul total al vânzărilor de produs similar către clienți independenți de pe piața internă au reprezentat cel puțin 5 % din volumul total al exporturilor de produs în cauză către Uniune efectuate pe perioada anchetei de reexaminare. Pe această bază, vânzările totale realizate de producătorul din țara analogă au fost reprezentative.

                     (37)

                     Conform informațiilor primite de la solicitant, nu există nicio bază clară pentru determinarea tipului de produs pe baza celor cinci coduri TARIC care fac obiectul anchetei. Într-adevăr, descrierea produsului pentru toate cele cinci coduri TARIC este identică, și anume: „Radiatoare din aluminiu și elemenți sau secțiuni din care sunt compuse astfel de radiatoare, indiferent dacă acești elemenți sunt asamblați în blocuri”. Nu se face nicio diferențiere suplimentară la nivelul TARIC. Diferența dintre cele cinci coduri TARIC se datorează altor criterii, cum ar fi utilizarea finală și metoda de producție. De exemplu, dacă un radiator este pentru uz casnic, acesta se încadrează la poziția tarifară 7615. În cazul în care același radiator este utilizat într-o clădire comercială sau industrială, acesta se încadrează la poziția tarifară 7616. Criteriile de performanță precum puterea de ieșire, dimensiunile și greutatea elementului nu fac obiectul clasificării vamale.

                     (38)

                     Pe această bază, Comisia a decis că ar trebui stabilită o valoare normală medie ponderată.

                     (39)

                     În acest scop, Comisia a definit proporția de vânzări profitabile către clienți independenți de pe piața internă în cursul perioadei anchetei de reexaminare, pentru a decide dacă să utilizeze vânzările interne efective pentru calcularea valorii normale.

                     (40)

                     Valoarea normală se bazează pe prețul real pe piața internă, indiferent dacă aceste vânzări sunt sau nu profitabile, în cazul în care:

                                 (a)

                                 volumul vânzărilor, vândut la un preț net de vânzare egal sau mai mare decât costul de producție calculat, a reprezentat mai mult de 80 % din volumul total al vânzărilor; și

                                 (b)

                                 prețul de vânzare mediu ponderat este egal sau mai mare decât costul unitar de producție.

                     (41)

                     Analiza vânzărilor pe piața internă a arătat că peste 80 % din totalul vânzărilor pe piața internă au fost profitabile și că prețul de vânzare mediu ponderat a fost mai mare decât costul de producție. Prin urmare, valoarea normală a fost calculată ca fiind media ponderată a prețurilor tuturor vânzărilor pe piața internă în cursul perioadei anchetei de reexaminare.

               3.1.3.   Prețul de export

                     (42)

                     Comisia nu a primit niciun răspuns la chestionar de la producătorii-exportatori din RPC. Ca urmare a lipsei de cooperare, în conformitate cu articolul 18 alineatul (1) din regulamentul de bază, Comisia a informat producătorii-exportatori din RPC și autoritățile din RPC, că, în cazul în care nu se obține un nivel suficient de cooperare din partea producătorilor-exportatori, Comisia poate să își bazeze concluziile pe datele disponibile. De asemenea, Comisia a subliniat că o concluzie bazată pe datele disponibile poate fi mai puțin avantajoasă pentru părțile în cauză. Nu s-a primit nicio reacție. Prin urmare, Comisia a stabilit prețul de export pe baza statisticilor de import Eurostat („COMEXT”).

                     (43)

                     Astfel cum s-a menționat în considerentul 37, nu există nicio bază clară pentru a determina care tipuri de produs se clasifică în cele cinci coduri TARIC care fac obiectul anchetei. Prin urmare, s-a stabilit un preț de export mediu ponderat pentru toate radiatoarele din aluminiu importate din RPC.

               3.1.4.   Comparație

                     (44)

                     Comisia a comparat valoarea normală și prețul de export la nivelul franco fabrică.

                     (45)

                     Atunci când acest lucru a fost justificat prin necesitatea asigurării unei comparații echitabile, Comisia a ajustat valoarea normală și prețul de export pentru a ține cont de diferențele care afectează prețurile și comparabilitatea prețurilor, în conformitate cu articolul 2 alineatul (10) din regulamentul de bază. S-a efectuat o ajustare ascendentă de 4 %-6 % a valorii normale pentru a se ține seama de costurile cu TVA nerambursabilă, precum și o ajustare descendentă de 4 %-6 % a prețului de export pentru a se ține seama de costurile de asigurare și de navlu.

               3.1.5.   Marjă de dumping

                     (46)

                     Comisia a comparat valoarea normală medie ponderată a produsului similar cu prețul de export mediu ponderat al tuturor exporturilor către Uniune, în conformitate cu articolul 2 alineatele (11) și (12) din regulamentul de bază.

                     (47)

                     Pe această bază, Comisia a constatat o marjă de dumping medie, exprimată ca procent din prețul CIF la frontiera Uniunii, înainte de vămuire, la un nivel de peste 15 %.

               3.2.   Evoluția importurilor în eventualitatea abrogării măsurilor

                     (48)

                     În urma constatării dumpingului în perioada anchetei de reexaminare, Comisia a investigat probabilitatea continuării dumpingului în cazul în care măsurile ar fi abrogate. Au fost analizate următoarele elemente: capacitatea neutilizată din RPC și atractivitatea pieței Uniunii.

                     (49)

                     Ca o consecință a lipsei de cooperare din partea producătorilor-exportatori din RPC, examinarea probabilității de continuare a dumpingului pentru a evalua evoluția importurilor în cazul abrogării măsurilor s-a bazat pe informațiile de care dispune Comisia, și anume informațiile furnizate în cererea de reexaminare și informațiile provenite din alte surse independente disponibile, cum ar fi statisticile oficiale privind importurile și informațiile obținute de la părțile interesate în cursul anchetei. Informațiile furnizate în cerere au inclus un studiu realizat de un serviciu de consultanță din China și un raport (5) intitulat „Supracapacitatea din China”, publicat de Camera de Comerț a Uniunii Europene în China. Informațiile furnizate de solicitant în această privință nu au fost contestate de părțile interesate. Comisia nu a găsit niciun element de probă care să contrazică aceste informații.

               3.2.1.   Capacitatea neutilizată disponibilă în RPC

                     (50)

                     Studiul a analizat dimensiunea capacității neutilizate din China pentru producția de radiatoare din aluminiu pe baza a două scenarii. În funcție de care dintre cele două scenarii este adoptat, capacitatea neutilizată este de 27,5 milioane de elemenți sau de 112,5 milioane de elemenți. Indiferent de scenariul adoptat, capacitatea neutilizată pentru producția de radiatoare din aluminiu este semnificativă, reprezentând fie aproximativ 94 %, fie aproximativ 386 % din consumul total al Uniunii (a se vedea considerentul 62).

                     (51)

                     Raportul publicat de Camera de Comerț a Uniunii Europene în China a analizat capacitatea neutilizată a industriei chineze producătoare de aluminiu, în general. Conform acestui raport, între 2008 și 2015 capacitatea neutilizată s-a dublat, de la aproape 5 milioane de tone până la aproape 10 milioane de tone. Prin urmare, este clar că producătorii chinezi de radiatoare din aluminiu ar putea să achiziționeze cantități suplimentare de aluminiu în cazul în care și-ar crește producția.

                     (52)

                     Nici studiul și nici ancheta nu au evidențiat niciun element care ar putea indica o creștere semnificativă a cererii interne în China în viitorul apropiat. Același lucru este valabil pentru exporturile chinezești către alte țări terțe, deoarece nu există informații disponibile care ar putea indica o creștere semnificativă a cererii de radiatoare din aluminiu la nivel mondial.

                     (53)

                     Prin urmare, în lipsa oricăror alte informații, s-a considerat că nici cererea internă, nici cererea la nivel mondial nu va fi capabilă să absoarbă capacitatea neutilizată semnificativă disponibilă în RPC.

               3.2.2.   Atractivitatea pieței Uniunii

                     (54)

                     Pentru a stabili posibila evoluție a importurilor în cazul în care măsurile ar fi abrogate, Comisia a examinat atractivitatea pieței Uniunii în ceea ce privește prețurile.

                     (55)

                     Comisia a analizat datele privind exporturile din RPC către țări terțe la un nivel de opt cifre în cursul perioadei anchetei de reexaminare. Cu toate acestea, s-a considerat că prețurile de export respective nu reflectau cu exactitate prețurile radiatoarelor din aluminiu, întrucât clasificările la nivelul în cauză includeau o gamă largă de produse, în afară de produsul în cauză, al căror volum depășea cu mult (de cel puțin 100 de ori) volumul importurilor de radiatoare din aluminiu. Prin urmare, statisticile chineze privind exporturile nu furnizează dovezi concludente cu privire la prețurile de export chineze pe alte piețe.

                     (56)

                     În absența unor date concludente privind prețurile practicate față de țări terțe, datorită lipsei de cooperare din partea producătorilor-exportatori chinezi, Comisia și-a întemeiat concluziile pe informațiile din cererea de reexaminare, în conformitate cu articolul 18 alineatul (1) din regulamentul de bază.

                     (57)

                     Având în vedere capacitatea neutilizată substanțială a producătorilor-exportatori chinezi și saturarea anumitor piețe existente, este foarte probabil că producătorii-exportatori chinezi își vor orienta capacitatea neutilizată către piața Uniunii, în cazul în care măsurile antidumping ar fi abrogate. Raportul intitulat „Supracapacitatea din China” a subliniat, de asemenea, faptul că politica guvernamentală chineză încurajează exporturile oferind sprijin financiar și avantaje fiscale, sporind astfel atractivitatea unor piețe de export precum cea a Uniunii.

                     (58)

                     Volumele semnificative de exporturi și cotele de piață semnificative din RPC în cursul perioadei de anchetă inițiale și exportul continuu de radiatoare din aluminiu din RPC către piața Uniunii, în volume reduse, dar încă semnificative, permit Comisiei să concluzioneze că piața Uniunii este atractivă pentru producătorii de radiatoare din aluminiu din RPC. De asemenea, prețurile de export chineze continuă să facă obiectul unui dumping (a se vedea considerentul 47) și subcotează în mod semnificativ prețurile industriei din Uniune (a se vedea considerentul 76). Având în vedere capacitățile neutilizate enorme din RPC și nivelul scăzut al prețurilor chineze, este foarte probabil ca importurile să crească în mod semnificativ în cazul abrogării măsurilor antidumping.

               3.2.3.   Concluzie privind probabilitatea continuării dumpingului

                     (59)

                     Pe baza celor de mai sus, în special având în vedere marja de dumping stabilită în cursul PAR, capacitatea neutilizată semnificativă disponibilă în China, precum și atractivitatea pieței Uniunii, Comisia preconizează că abrogarea măsurilor ar conduce, probabil, la o continuare a dumpingului și că exporturile care fac obiectul unui dumping ar intra pe piața Uniunii în cantități semnificative. Prin urmare, se consideră că există o probabilitate de reapariție a dumpingului în cazul în care s-ar permite expirarea actualelor măsuri antidumping.

               4.   PROBABILITATEA REAPARIȚIEI PREJUDICIULUI
         4.1.   Definiția industriei din Uniune și a producției Uniunii

                     (60)

                     În cursul perioadei anchetei de reexaminare, produsul similar a fost fabricat de către 6 producători din Uniune. Ei constituie „industria din Uniune” în sensul articolului 4 alineatul (1) din regulamentul de bază.

               4.2.   Observații preliminare

                     (61)

                     Prejudiciul a fost evaluat pe baza tendințelor privind producția, capacitatea de producție, gradul de utilizare a capacității, vânzările, cota de piață, ocuparea forței de muncă, productivitatea și creșterea colectate la nivelul totalității industriei de profil din Uniune, precum și pe baza tendințelor privind prețurile, profitabilitatea, fluxul de lichidități, capacitatea de a procura capital și investițiile, stocurile, randamentul investițiilor și salariile colectate la nivelul producătorilor din Uniune incluși în eșantion.

               4.3.   Consumul la nivelul Uniunii

                     (62)

                     Comisia a stabilit consumul la nivelul Uniunii însumând:

                                 (a)

                                 vânzările verificate în Uniune ale celor patru producători din Uniune incluși în eșantion;

                                 (b)

                                 vânzările în Uniune ale producătorilor cooperanți din Uniune neincluși în eșantion, obținute din cererea de reexaminare și din datele furnizate de AIRAL; și

                                 (c)

                                 importurile, astfel cum au fost raportate de Eurostat.

                     (63)

                     Consumul de radiatoare din aluminiu la nivelul Uniunii a evoluat după cum urmează:

                        Tabelul 1

                        Consumul la nivelul Uniunii

                                 2014

                                 2015

                                 2016

                                 PAR

                                 Consumul total în Uniune (elemenți)

                                 24 042 569

                                 25 768 567

                                 27 283 660

                                 27 960 430

                                    Indice (2014 = 100)

                                    100

                                    107

                                    113

                                    116

                                    Sursa: Eurostat, AIRAL și răspunsurile la chestionar

                     (64)

                     Consumul din Uniune a crescut, treptat, cu 16 % în cursul perioadei examinate. O analiză efectuată pe ani arată această creștere treptată pe tot parcursul perioadei, care a fost mai rapidă între 2014 și 2015, urmând apoi să se stabilizeze între 2016 și sfârșitul PAR.

               4.4.   Importurile din RPC

         4.4.1.   Volumul și cota de piață a importurilor din RPC

                     (65)

                     Comisia a stabilit volumul importurilor de radiatoare din aluminiu din RPC în Uniune pe baza datelor Eurostat și a cotelor de piață ale importurilor, prin compararea acestor volume ale importurilor cu consumul la nivelul Uniunii, astfel cum se arată în tabelul 1.

                     (66)

                     Importurile de radiatoare din aluminiu din RPC în Uniune au evoluat după cum urmează:

                        Tabelul 2

                        Cantități importate și cote de piață

                                 2014

                                 2015

                                 2016

                                 2017

                                 Volumul importurilor provenind din RPC (elemenți)

                                 1 652 979

                                 456 581

                                 983 268

                                 746 354

                                    Indice (2014 = 100)

                                    100

                                    28

                                    59

                                    45

                                 Cota de piață a importurilor din RPC (%)

                                 7

                                 2

                                 4

                                 3

                                    Sursa: Eurostat

                     (67)

                     Importurile din RPC au atins un nivel maxim în 2014, cu o scădere accentuată în 2015 și apoi o redresare în 2016, scăzând din nou în PAR. Având în vedere creșterea consumului din Uniune în același timp, cota de piață a importurilor din RPC a scăzut de la un nivel maxim de 7 % la un nivel minim de 3 % la sfârșitul PAR.

                     (68)

                     Cu toate acestea, este demn de reținut pentru analiza prejudiciului faptul că importurile din RPC au continuat să intre pe teritoriul Uniunii, cu taxe plătite, pe întreg parcursul perioadei examinate.

               4.4.2.   Prețurile importurilor provenind din RPC

                     (69)

                     Comisia a utilizat prețurile importurilor din RPC raportate de Eurostat.

                     (70)

                     Prețurile medii ale importurilor din RPC în Uniune au evoluat după cum urmează:

                        Tabelul 3

                        Prețuri importurilor din RPC

                                 2014

                                 2015

                                 2016

                                 PAR

                                 Prețurile importurilor din RPC
                                 (EUR pe element)

                                 2,47

                                 3,29

                                 3,28

                                 3,37

                                    Indice (2014 = 100)

                                    100

                                    133

                                    133

                                    136

                                    Sursa: Eurostat

                     (71)

                     Prețurile importurilor din RPC au crescut cu 36 % în cursul perioadei examinate, cea mai mare creștere înregistrându-se între 2014 și 2015.

                     (72)

                     În pofida creșterii prețului unitar al importurilor din RPC efectuate pe parcursul perioadei examinate, prețul mediu unitar de import pentru produsul provenit din RPC a fost cu mult mai mic decât prețul de vânzare unitar și costul unitar mediu de producție ale industriei din Uniune, astfel cum s-a raportat în tabelul 7. Această situație a generat o puternică presiune asupra prețurilor de vânzare din Uniune.

               4.4.3.   Subcotarea prețurilor

                     (73)

                     Comisia a determinat subcotarea prețurilor în cursul perioadei anchetei de reexaminare comparând:

                                 (a)

                                 prețurile de vânzare medii ponderate practicate de producătorii din Uniune incluși în eșantion, percepute de la clienții neafiliați de pe piața Uniunii și ajustate la nivel franco fabrică; și

                                 (b)

                                 datele furnizate de Eurostat cu privire la importurile de radiatoare din aluminiu din RPC la nivelul CIF, ajustate la un preț franco vămuit, inclusiv un cuantum aferent taxei antidumping.

                     (74)

                     Rezultatul comparației a fost exprimat ca procent din prețul mediu practicat de producătorii din Uniune incluși în eșantion, înregistrat în perioada anchetei de reexaminare.

                     (75)

                     Comparația a evidențiat o marjă medie ponderată de subcotare de 19,3 % pentru importurile din RPC efectuate pe piața din Uniune în perioada anchetei de reexaminare.

               4.5.   Situația economică a industriei din Uniune

         4.5.1.   Observații generale

                     (76)

                     În conformitate cu articolul 3 alineatul (4) din regulamentul de bază, Comisia a examinat efectul importurilor care fac obiectul unui dumping asupra industriei din Uniune prin evaluarea tuturor indicatorilor economici care au influențat situația industriei din Uniune în cursul perioadei examinate.

                     (77)

                     Astfel cum s-a menționat în considerentul 12, pentru stabilirea eventualului prejudiciu suferit de industria din Uniune s-a utilizat eșantionarea.

                     (78)

                     Pentru stabilirea prejudiciului, Comisia a făcut o distincție între indicatorii de prejudiciu macroeconomici și cei microeconomici.

                     (79)

                     Comisia a evaluat indicatorii macroeconomici pe baza datelor din cererea de reexaminare, a datelor prezentate de AIRAL și a răspunsurilor la chestionar verificate, primite din partea producătorilor din Uniune incluși în eșantion. Datele se referă la toți producătorii din Uniune.

                     (80)

                     Comisia a evaluat indicatorii microeconomici pe baza datelor verificate din răspunsurile la chestionar ale producătorilor din Uniune incluși în eșantion.

                     (81)

                     Ambele seturi de date au fost considerate reprezentative pentru situația economică a industriei din Uniune.

                     (82)

                     Indicatorii macroeconomici sunt: producția, capacitatea de producție, utilizarea capacității, volumul vânzărilor, cota de piață, creșterea, ocuparea forței de muncă și productivitatea.

                     (83)

                     Indicatorii microeconomici sunt: prețurile unitare medii, costul unitar, costurile cu forța de muncă, stocurile, profitabilitatea, fluxul de lichidități, investițiile, randamentul investițiilor și capacitatea de a procura capital.

               4.5.2.   Indicatori macroeconomici

         4.5.2.1.   Producția, capacitatea de producție și gradul de utilizare a capacității

                     (84)

                     Producția totală, capacitatea de producție și gradul de utilizare a capacității de producție a industriei din Uniune au evoluat în perioada examinată după cum urmează:

                        Tabelul 4

                        Producția, capacitatea de producție și gradul de utilizare a capacității ale producătorilor din Uniune

                                 2014

                                 2015

                                 2016

                                 PAR

                                 Volumul producției (elemenți)

                                 46 693 417

                                 42 280 155

                                 41 857 954

                                 41 449 917

                                    Indice (2014 = 100)

                                    100

                                    91

                                    90

                                    89

                                 Capacitatea de producție (elemenți)

                                 93 110 159

                                 93 279 192

                                 84 940 419

                                 82 263 333

                                    Indice (2014 = 100)

                                    100

                                    100

                                    91

                                    88

                                 Gradul de utilizare a capacității (%)

                                 50

                                 45

                                 49

                                 50

                                    Indice (2014 = 100)

                                    100

                                    90

                                    98

                                    100

                                    Sursa: Eurostat, AIRAL și răspunsurile la chestionar

                     (85)

                     Volumul producției industriei din Uniune a scăzut cu 11 % în cursul perioadei examinate. O analiză efectuată pentru fiecare an în parte demonstrează că acesta a scăzut mai întâi cu 9 % în 2015, iar apoi a rămas destul de stabil între 2015 și sfârșitul PAR.

                     (86)

                     Capacitatea de producție a Uniunii a scăzut cu 12 % în cursul perioadei examinate, demonstrând faptul că industria din Uniune a fost în măsură să reducă capacitatea pentru a face față reducerii producției în cursul perioadei respective.

                     (87)

                     Gradul de utilizare a capacității a rămas scăzut pe parcursul perioadei examinate, dar, după o scădere pronunțată în 2015, a revenit, până la sfârșitul PAR, la nivelurile înregistrate în 2014.

               4.5.2.2.   Volumul vânzărilor și cota de piață

                     (88)

                     Volumul vânzărilor și cota de piață a industriei din Uniune au evoluat în cursul perioadei examinate după cum urmează:

                        Tabelul 5

                        Volumul vânzărilor și cota de piață a producătorilor din Uniune

                                 2014

                                 2015

                                 2016

                                 PAR

                                 Volumul vânzărilor la nivelul Uniunii (elemenți)

                                 21 445 218

                                 25 083 295

                                 25 938 789

                                 26 681 081

                                    Indice (2014 = 100)

                                    100

                                    117

                                    121

                                    124

                                 Cota de piață (%)

                                 89

                                 97

                                 95

                                 95

                                    Indice (2014 = 100)

                                    100

                                    109

                                    107

                                    107

                                    Sursa: Eurostat, AIRAL și răspunsurile la chestionar

                     (89)

                     Volumul vânzărilor realizate de industria din Uniune pe piața Uniunii a crescut în cursul perioadei examinate cu aproximativ 24 %, acest procent fiind superior celui aferent creșterii consumului de pe piața Uniunii pe parcursul aceleiași perioade.

                     (90)

                     Cota de piață a industriei din Uniune a crescut de la 89 % până la 95 % în cursul perioadei examinate, după creșterea consumului la nivelul Uniunii și scăderea importurilor după anul 2014.

               4.5.2.3.   Creșterea

                     (91)

                     Consumul la nivelul Uniunii a crescut cu 16 % pe parcursul perioadei examinate, în timp ce volumul vânzărilor industriei din Uniune a crescut cu 24 %, fapt care a sporit cota de piață a industriei din Uniune, indicând, în același timp, spațiul încă existent pe piață pentru importurile din RPC și din alte țări de origine.

               4.5.2.4.   Ocuparea forței de muncă și productivitatea

                     (92)

                     Ocuparea forței de muncă și productivitatea industriei din Uniune au evoluat în cursul perioadei examinate după cum urmează:

                        Tabelul 6

                        Ocuparea forței de muncă și productivitatea producătorilor din Uniune

                                 2014

                                 2015

                                 2016

                                 PAR

                                 Numărul de angajați

                                 1 387

                                 1 306

                                 1 313

                                 1 323

                                    Indice (2014 = 100)

                                    100

                                    94

                                    95

                                    95

                                 Productivitatea (elemenți/angajat)

                                 34 676

                                 32 365

                                 31 869

                                 31 379

                                    Indice (2014 = 100)

                                    100

                                    93

                                    92

                                    90

                                    Sursa: Eurostat, AIRAL și răspunsurile la chestionar

                     (93)

                     Din cauza producției reduse, ocuparea forței de muncă din Uniune a scăzut, de asemenea, cu 5 % în cursul perioadei examinate.

                     (94)

                     Cu toate acestea, din pricina scăderii producției în cursul aceleiași perioade, productivitatea industriei din Uniune a scăzut în perioada respectivă, proporțional cu scăderea producției.

               4.5.3.   Indicatori microeconomici

         4.5.3.1.   Prețurile și factorii care influențează prețurile

                     (95)

                     Prețurile de vânzare medii ale producătorilor din Uniune incluși în eșantion către clienți neafiliați din Uniune au evoluat în cursul perioadei examinate după cum urmează:

                        Tabelul 7

                        Prețurile de vânzare medii în Uniune și costul unitar

                                 2014

                                 2015

                                 2016

                                 PAR

                                 Prețul de vânzare unitar mediu în Uniune (EUR/unitate)

                                 5,7

                                 5,7

                                 5,7

                                 5,7

                                    Indice (2014 = 100)

                                    100

                                    100

                                    100

                                    100

                                 Costul de producție unitar (EUR/unitate)

                                 5,2

                                 5,5

                                 5,4

                                 5,2

                                    Indice (2014 = 100)

                                    100

                                    106

                                    103

                                    101

                                    Sursa: Răspunsurile la chestionar

                     (96)

                     Prețul de vânzare unitar mediu practicat de industria din Uniune față de clienți neafiliați a rămas stabil în cursul perioadei examinate, la 5,7 EUR pe element.

                     (97)

                     Costul mediu de producție al industriei din Uniune a crescut ușor cu 1 % pe parcursul perioadei examinate, crescând cu 6 % în 2015, înainte de a scădea cu 5 % între 2015 și sfârșitul PAR.

               4.5.3.2.   Costurile cu forța de muncă

                     (98)

                     Costurile medii cu forța de muncă ale producătorilor din Uniune incluși în eșantion au evoluat în cursul perioadei examinate după cum urmează:

                        Tabelul 8

                        Costurile medii cu forța de muncă per angajat

                                 2014

                                 2015

                                 2016

                                 PAR

                                 Costurile medii cu forța de muncă per angajat (EUR/angajat)

                                 32 242

                                 32 604

                                 32 880

                                 32 086

                                    Indice (2014 = 100)

                                    100

                                    101

                                    102

                                    100

                                    Sursa: Răspunsurile la chestionar

                     (99)

                     Costurile medii cu forța de muncă per angajat ale industriei din Uniune au înregistrat o ușoară creștere în cursul perioadei examinate.

               4.5.3.3.   Stocuri

                     (100)

                     Nivelurile stocurilor producătorilor din Uniune incluși în eșantion au evoluat în cursul perioadei examinate după cum urmează:

                        Tabelul 9

                        Stocurile

                                 2014

                                 2015

                                 2016

                                 PAR

                                 Stocuri finale (elemenți)

                                 4 379 462

                                 3 735 054

                                 4 234 495

                                 3 613 428

                                    Indice (2014 = 100)

                                    100

                                    85

                                    97

                                    83

                                 Stocurile finale ca procent din producție (%)

                                 12,6

                                 12,2

                                 14,2

                                 12,1

                                    Indice (2014 = 100)

                                    100

                                    98

                                    113

                                    96

                                    Sursa: Răspunsurile la chestionar

                     (101)

                     Nivelul stocurilor finale ale industriei din Uniune a scăzut cu 17 % în cursul perioadei examinate. În cursul perioadei examinate, nivelul stocurilor a reprezentat între 12 % și 14 % din producția acesteia.

               4.5.3.4.   Profitabilitatea, fluxul de lichidități, investițiile, randamentul investițiilor și capacitatea de a procura capital

                     (102)

                     Comisia a stabilit profitabilitatea industriei din Uniune prin exprimarea profitului net înainte de impozitare realizat din vânzarea produsului similar către clienți neafiliați din Uniune ca procent din cifra de afaceri generată de aceste vânzări.

                     (103)

                     Profitabilitatea, fluxul de lichidități, investițiile și randamentul investițiilor producătorilor din Uniune incluși în eșantion au evoluat în cursul perioadei examinate după cum urmează:

                        Tabelul 10

                        Profitabilitatea, fluxul de lichidități, investițiile și randamentul investițiilor

                                 2014

                                 2015

                                 2016

                                 PAR

                                 Profitabilitatea vânzărilor în UE către clienți neafiliați (% din cifra de afaceri din vânzări)

                                 5,4

                                 3,1

                                 4,4

                                 6,8

                                    Indice (2014 = 100)

                                    100

                                    58

                                    81

                                    125

                                 Fluxul de lichidități (milioane EUR)

                                 10

                                 14

                                 12

                                 24

                                    Indice (2014 = 100)

                                    100

                                    140

                                    120

                                    240

                                 Investițiile (milioane EUR)

                                 14

                                 16

                                 25

                                 8

                                    Indice (2014 = 100)

                                    100

                                    114

                                    179

                                    57

                                 Randamentul investițiilor (%)

                                 49

                                 5

                                 12

                                 32

                                    Indice (2014 = 100)

                                    100

                                    11

                                    24

                                    65

                                    Sursa: Răspunsurile la chestionar

                     (104)

                     Profitabilitatea industriei din Uniune a scăzut între 2014 și 2016, dar s-a redresat ulterior în cursul PAR.

                     (105)

                     Fluxul net de lichidități reprezintă capacitatea industriei din Uniune de a-și autofinanța activitățile. Fluxul net de lichidități a crescut cu 143 % între 2014 și sfârșitul PAR.

                     (106)

                     În cursul perioadei examinate, investițiile anuale în produsul similar realizate de industria din Uniune au scăzut cu 43 %, din pricina reducerii producției.

                     (107)

                     Randamentul investițiilor este profitul exprimat ca procent din valoarea contabilă netă a investițiilor. Randamentul investițiilor industriei din Uniune a scăzut de la 49 % la 32 % în cursul perioadei examinate, fără o tendință constantă de la un an la altul.

               4.5.4.   Concluzie privind situația industriei din Uniune

                     (108)

                     Ancheta a arătat că majoritatea indicatorilor de prejudiciu au evoluat pozitiv, iar situația economică și financiară a industriei din Uniune s-a îmbunătățit în cursul perioadei examinate.

                     (109)

                     Industria din Uniune a fost în măsură să își crească cota de piață cu măsuri în vigoare și a fost în măsură să recupereze fluxul de numerar și randamentul investițiilor.

                     (110)

                     Rentabilitatea industriei din Uniune a sporit în cursul perioadei examinate, fiind cu doar 0,6 % sub nivelul-țintă al profitului în ancheta inițială. Ar trebui remarcat faptul că profitul-țintă a fost stabilit într-un an în care cota de piață deținută de China a fost de 13 %, în prezent aceasta fiind de 3 %.

                     (111)

                     Cu toate acestea, industria din Uniune a redus producția, ocuparea forței de muncă și investițiile și a continuat să funcționeze la un nivel scăzut de utilizare a capacității.

                     (112)

                     În pofida acestei tendințe, Comisia a concluzionat că, în urma unei evaluări globale a factorilor de prejudiciu, industria din Uniune și-a îmbunătățit în mare măsură situația financiară și s-a redresat, în mare măsură, de pe urma prejudiciului material pe care Comisia l-a confirmat în cadrul anchetei inițiale.

               4.6.   Probabilitatea reapariției prejudiciului

                     (113)

                     În conformitate cu articolul 11 alineatul (2) din regulamentul de bază, Comisia a examinat dacă prejudiciul important cauzat de importurile chineze ar putea reapărea în cazul în care măsurile antidumping împotriva RPC ar expira. Ancheta a arătat că importurile din RPC au fost efectuate la prețuri de dumping în cursul PAR (considerentul 46) și că există probabilitatea continuării dumpingului în eventualitatea expirării măsurilor (considerentul 60).

                     (114)

                     Pentru a stabili probabilitatea reapariției prejudiciului în cazul în care măsurile împotriva RPC ar fi abrogate, Comisia a analizat (i) capacitatea neutilizată disponibilă în RPC, (ii) atractivitatea pieței Uniunii și (iii) impactul importurilor din China asupra situației industriei din Uniune în cazul în care s-ar permite expirarea măsurilor.

               Capacitatea neutilizată disponibilă în RPC

                     (115)

                     Astfel cum s-a explicat în considerentele 52-57 de mai sus, Uniunea reprezintă în continuare o piață atractivă pentru RPC și există capacități neutilizate disponibile care depășesc cu mult consumul total din Uniune în cursul PAR. În plus, după cum s-a menționat în considerentul 52, nu au fost găsite elemente care ar putea indica o creștere semnificativă a cererii interne în RPC sau pe orice altă piață din țări terțe în viitorul apropiat. Prin urmare, Comisia a concluzionat că cererea internă din China sau din alte țări terțe nu ar putea absorbi capacitățile neutilizate disponibile care ar putea fi utilizate pentru a aproviziona piața Uniunii în cazul expirării măsurilor.

               Atractivitatea pieței Uniunii

                     (116)

                     Având în vedere cantitatea importurilor din RPC către Uniune în cursul perioadei examinate, în pofida măsurilor în vigoare, piața Uniunii este considerată atractivă pentru importurile din China. Cota de piață a importurilor din China a fost de 24 % în cursul perioadei inițiale de anchetă (2010-2011), ceea ce indică un posibil nivel de importuri din RPC în cazul în care măsurile ar expira.

                     (117)

                     Fără taxa antidumping, importurile din RPC ar fi subcotat prețurile de vânzare ale Uniunii cu 28,3 % în cursul PAR. Acesta este un indiciu al nivelului probabil al prețurilor importurilor din RPC în cazul în care măsurile ar fi abrogate. Pe această bază, este probabil ca presiunea exercitată asupra prețurilor de pe piața din Uniune să crească în cazul în care ar fi abrogate măsurile, cauzând astfel un nou prejudiciu important pentru industria din Uniune.

                     (118)

                     Pe această bază, în absența măsurilor, este probabil ca prezența producătorilor-exportatori chinezi pe piața din Uniune să crească în ceea ce privește atât volumul, cât și cotele de piață, la prețuri de dumping care vor subcota în mod semnificativ prețurile de vânzare ale industriei din Uniune.

               Impactul asupra industriei din Uniune

                     (119)

                     În cazul abrogării măsurilor, industria din Uniune nu ar fi capabilă să își mențină volumul vânzărilor și cota de piață în raport cu importurile la prețuri scăzute din China. Este foarte probabilă creșterea rapidă a cotei de piață a Chinei în cazul în care măsurile ar fi lăsate să expire. Pierderea volumului vânzărilor ar duce la o rată de utilizare și mai scăzută și la o creștere a costului mediu de producție. Acest fapt ar duce la o deteriorare a situației financiare a industriei din Uniune și, în special, la o scădere a rentabilității.

                     (120)

                     Este probabil ca expirarea măsurilor să aibă un efect negativ asupra industriei din Uniune, în special în ceea ce privește ocuparea forței de muncă. În cursul perioadei examinate, industria din Uniune a redus deja locurile de muncă legate de produsul în cauză. Expirarea măsurilor ar putea cauza închiderea completă a unor unități de producție.

                     (121)

                     Prin urmare, se poate concluziona că există o mare probabilitate ca expirarea măsurilor existente să conducă la o reapariție a prejudiciului cauzat de importurile chinezești și ca situația deja fragilă a industriei din Uniune să se deterioreze.

               Concluzie

                     (122)

                     Abrogarea măsurilor ar conduce, cel mai probabil, la o creștere semnificativă a importurilor chineze care fac obiectul unui dumping la prețuri care subcotează prețurile industriei din Uniune. Prin urmare, Comisia a concluzionat că există o mare probabilitate ca prejudiciul să reapară în cazul în care măsurile ar fi abrogate.

               5.   INTERESUL UNIUNII

                     (123)

                     În conformitate cu articolul 21 din regulamentul de bază, Comisia a analizat dacă menținerea măsurilor antidumping existente împotriva RPC ar fi împotriva interesului Uniunii în ansamblul său.

                     (124)

                     În determinarea interesului Uniunii, Comisia s-a bazat pe evaluarea tuturor diferitelor interese implicate, printre care cele ale industriei, ale importatorilor și ale utilizatorilor din Uniune. Toate părțile interesate au avut posibilitatea de a-și exprima punctele de vedere în temeiul articolului 21 alineatul (2) din regulamentul de bază.

                     (125)

                     Pe baza acestora, Comisia a examinat dacă, în pofida concluziilor privind probabilitatea unei continuări a dumpingului și a continuării prejudiciului, există motive imperioase pentru a se concluziona că menținerea măsurilor existente nu ar fi în interesul Uniunii.

               5.1.   Interesul industriei din Uniune

                     (126)

                     Măsurile în vigoare au permis industriei din Uniune să înceapă să se redreseze de pe urma practicilor de dumping anterioare, dar aceasta nu este încă în măsură să-și crească gradul de utilizare a capacității de producție și nici să-și atingă marjele de profit-țintă.

                     (127)

                     În același timp, Comisia concluzionează, de asemenea, că industria din Uniune ar suferi, probabil, o deteriorare a situației sale în cazul în care s-ar permite expirarea măsurilor împotriva RPC.

                     (128)

                     Prin urmare, Comisia a concluzionat că o continuare a măsurilor împotriva RPC ar aduce beneficii industriei din Uniune.

               5.2.   Interesul importatorilor

                     (129)

                     Comisia a trimis chestionare celor doi importatori cooperanți. Astfel cum s-a menționat mai sus, un importator a răspuns la chestionar și a fost inspectat. Niciun alt importator nu s-a făcut cunoscut.

                     (130)

                     După instituirea taxelor, importatorul cooperant a putut găsi o altă sursă competitivă de produs similar. Deși aceste radiatoare sunt puțin mai scumpe, ele sunt produse mai aproape de piața Uniunii și, prin urmare, sunt mai ușor accesibile. Aceasta reduce costurile de stocare ale importatorului și termenul de execuție, fapt care, la rândul său, este apreciat de clienții importatorului.

                     (131)

                     Comisia a concluzionat că nu există elemente care să indice că menținerea măsurilor ar avea un impact negativ asupra importatorilor care ar depăși efectul pozitiv al măsurilor pentru industria din Uniune.

               5.3.   Interesul utilizatorilor

                     (132)

                     Astfel cum s-a menționat mai sus, după ancheta inițială niciun utilizator din Uniune nu s-a făcut cunoscut și nici nu a cooperat într-un anumit mod la ancheta în cauză.

                     (133)

                     Radiatoarele din aluminiu constituie un produs de consum, fabricat fie prin extrudare, fie prin turnare sub presiune. Utilizatorii de radiatoare sunt distribuitorii și organizațiile mari de vânzare cu amănuntul, care vând apoi radiatoarele care urmează să fie montate.

                     (134)

                     Acești utilizatori sunt în măsură să transfere în totalitate sau aproape în totalitate creșterea prețurilor rezultată din taxă utilizatorilor finali, ținând cont de faptul că, pentru aceștia din urmă, impactul unor astfel de măsuri nu este semnificativ.

                     (135)

                     Aceste constatări au fost confirmate în cadrul prezentei reexaminări, întrucât ancheta nu a evidențiat niciun indiciu care să infirme această constatare inițială pentru perioada ulterioară instituirii măsurilor în vigoare.

                     (136)

                     În plus, cu toate că măsurile sunt în vigoare din 2012, utilizatorii din Uniune continuă să se aprovizioneze din RPC și din alte surse. Niciun utilizator nu a cooperat în cadrul anchetei de reexaminare.

                     (137)

                     Pe această bază și în conformitate cu concluziile la care s-a ajuns în ancheta inițială, Comisia a concluzionat că menținerea măsurilor nu va avea un impact negativ semnificativ asupra utilizatorilor.

               5.4.   Concluzie privind interesul Uniunii

                     (138)

                     Având în vedere cele de mai sus, Comisia a concluzionat că nu există motive imperioase pentru a concluziona că prelungirea măsurilor antidumping existente vizând importurile de radiatoare din aluminiu originare din RPC nu este în interesul Uniunii.

               6.   MĂSURILE ANTIDUMPING

                     (139)

                     Toate părțile interesate au fost informate cu privire la faptele și la considerentele esențiale pe baza cărora s-a intenționat menținerea măsurilor antidumping în vigoare. Părților li s-a acordat, de asemenea, o perioadă în care să poată prezenta observații în urma acestei informări și în care să solicite o audiere în fața Comisiei și/sau a consilierul-auditor pentru proceduri comerciale. Nu s-au primit observații, nici solicitări de audiere.

                     (140)

                     Având în vedere considerațiile de mai sus, rezultă că măsurile antidumping aplicabile importurilor de radiatoare din aluminiu originare din RPC, instituite prin regulamentul definitiv, astfel cum a fost modificat prin regulamentul de modificare, ar trebui menținute.

                     (141)

                     Ratele taxelor antidumping specificate în prezentul regulament în mod individual pentru societăți se aplică numai importurilor de produs în cauză fabricat de societățile respective și, deci, de către entitățile juridice specifice menționate. Importurile produsului în cauză fabricat de orice altă societate care nu este menționată în mod specific în partea dispozitivă a prezentului regulament cu denumirea și adresa acesteia, inclusiv de entitățile afiliate societăților menționate în mod specific, nu pot beneficia de aceste niveluri și vor fi supuse taxei aplicabile „tuturor celorlalte societăți”.

                     (142)

                     Orice solicitare de aplicare a respectivelor niveluri individuale ale taxei antidumping (de exemplu, în urma modificării numelui entității sau a creării unor noi entități de producție sau de vânzare) trebuie să fie adresată imediat Comisiei (6) și trebuie să conțină toate informațiile necesare privind, în special, orice modificare a activităților societății legate de producție și de vânzări pe piața națională și la export care decurg, de exemplu, din modificarea numelui sau a entităților de producție sau de vânzare. Dacă este cazul, regulamentul va fi modificat în consecință, printr-o actualizare a listei societăților care beneficiază de niveluri individuale ale taxei.

                     (143)

                     Comitetul instituit în baza articolului 15 alineatul (1) din Regulamentul (UE) 2016/1036 nu a emis un aviz,

               ADOPTĂ PREZENTUL REGULAMENT:

            Articolul 1

               (1)   Se instituie o taxă antidumping definitivă la importurile de radiatoare din aluminiu și elemenți sau secțiuni din care sunt compuse astfel de radiatoare, indiferent dacă acești elemenți sunt asamblați în blocuri, cu excepția radiatoarelor și a elemenților și secțiunilor lor de tip electric, încadrate în prezent la codurile NC ex 7615 10 10, ex 7615 10 80, ex 7616 99 10 și ex 7616 99 90 (codurile TARIC 7615101010, 7615108010, 7616991091, 7616999001 și 7616999091) și originare din Republica Populară Chineză.

               (2)   Nivelul taxei antidumping definitive aplicabile prețului net franco frontiera Uniunii, înainte de vămuire, pentru produsul descris la alineatul (1) și fabricat de societățile enumerate mai jos se stabilește după cum urmează:

                           Societatea

                           Nivelul taxei (%)

                           Cod adițional TARIC

                           Zhejiang Flyhigh Metal Products Co., Ltd

                           12,6

                           B272

                           Metal Group Co. Ltd

                           56,2

                           B273

                           Sira (Tianjin) Aluminium Products Co. Ltd

                           14,9

                           B279

                           Sira Group (Tianjin) Heating Radiators Co. Ltd

                           14,9

                           B280

                           Societățile enumerate în anexa I

                           21,2

                           Toate celelalte societăți

                           61,4

                           B999

               (3)   Aplicarea nivelurilor individuale ale taxelor specificate pentru societățile menționate la alineatul (2) este condiționată de prezentarea către autoritățile vamale din statele membre a unei facturi comerciale valabile, care îndeplinește cerințele stabilite în anexa II. În cazul în care nu se prezintă o astfel de factură, se aplică taxa aplicabilă tuturor celorlalte societăți.

               (4)   În lipsa unor indicații contrare, se aplică dispozițiile în vigoare cu privire la taxele vamale.

            Articolul 2
            În cazul în care un nou producător-exportator din Republica Populară Chineză prezintă Comisiei suficiente dovezi care demonstrează faptul că:

                        (a)

                        nu a exportat către Uniune produsul descris la alineatul (1) în perioada cuprinsă între 1 iulie 2010 și 30 iunie 2011,

                        (b)

                        nu este afiliat niciunui exportator sau producător din Republica Populară Chineză care face obiectul măsurilor antidumping instituite prin prezentul regulament,

                        (c)

                        a exportat efectiv în Uniune produsul în cauză sau și-a asumat o obligație contractuală irevocabilă de a exporta o cantitate importantă în Uniune după încheierea perioadei anchetei inițiale,

                  Comisia poate modifica anexa I prin adăugarea noului producător-exportator pe lista societăților cooperante neincluse în eșantion din ancheta inițială, aplicându-i-se astfel nivelul taxei medii ponderate de 21,2 %.

            Articolul 3
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 14 ianuarie 2019.

                  Pentru Comisie

                  Președintele

               Jean-Claude JUNCKER

            (1)  JO L 176, 30.6.2016, p. 21

            (2)  JO L 310, 9.11.2012, p. 1.

            (3)  JO C 48, 15.2.2017, p. 10.

            (4)  JO C 377, 9.11.2017, p. 11.

            (5)  Overcapacity in China – An Impediment to the Party's Reform Agenda, Roland Berger, Camera de Comerț a Uniunii Europene în China, 2016.

            (6)  Comisia Europeană, Direcția Generală Comerț, Direcția H, B-1049 Bruxelles, Belgia.

            ANEXA I

                        Denumirea societății

                        Cod adițional TARIC

                        Jinyun Shengda Industry Co., Ltd

                        B274

                        Ningbo Ephraim Radiator Equipment Co., Ltd

                        B275

                        Ningbo Everfamily Radiator Co., Ltd

                        B276

                        Ningbo Ningshing Kinhil Industrial Co., Ltd

                        B277

                        Ningbo Ninhshing Kinhil International Co., Ltd

                        B278

                        Yongkang Jinbiao Machine Electric Co., Ltd

                        B281

                        Yongkang Sanghe Radiator Co., Ltd

                        B282

                        Zhejiang Aishuibao Piping Systems Co., Ltd

                        B283

                        Zhejiang Botai Tools Co., Ltd

                        B284

                        Zhejiang East Industry Co., Ltd

                        B285

                        Zhejiang Guangying Machinery Co., Ltd

                        B286

                        Zhejiang Kangfa Industry & Trading Co., Ltd

                        B287

                        Zhejiang Liwang Industrial and Trading Co., Ltd

                        B288

                        Zhejiang Ningshuai Industry Co., Ltd

                        B289

                        Zhejiang Rongrong Industrial Co., Ltd

                        B290

                        Zhejiang Yuanda Machinery & Electrical Manufacturing Co., Ltd

                        B291

            ANEXA II
            Pe factura comercială valabilă menționată la articolul 1 alineatul (3) trebuie să figureze o declarație semnată de un reprezentant oficial al entității care emite factura comercială, cuprinzând următoarele elemente:

                        1.

                        numele și funcția reprezentantului entității care emite factura comercială;

                        2.

                        următoarea declarație:

                                    „Subsemnatul certific că (volumul) de radiatoare din aluminiu și de elemenți sau secțiuni din care sunt compuse astfel de radiatoare vândute la export către Uniunea Europeană care fac obiectul prezentei facturi au fost fabricate de (denumirea societății și sediul social) (cod adițional TARIC) în Republica Populară Chineză. Declar că informațiile furnizate în prezenta factură sunt complete și corecte.

                                    Data și semnătura”.


title: Regulamentul de punere în aplicare (UE) 2019/283 al Comisiei din 18 februarie 2019 de modificare a Regulamentului (CE) nr. 314/2004 al Consiliului privind anumite măsuri restrictive împotriva Zimbabwe

text:
                  19.2.2019

                  RO

                  Jurnalul Oficial al Uniunii Europene

                  L 47/36

         REGULAMENTUL DE PUNERE ÎN APLICARE (UE) 2019/283 AL COMISIEI
         din 18 februarie 2019
         de modificare a Regulamentului (CE) nr. 314/2004 al Consiliului privind anumite măsuri restrictive împotriva Zimbabwe
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 314/2004 al Consiliului din 19 februarie 2004 privind anumite măsuri restrictive împotriva Zimbabwe (1), în special articolul 11 litera (b),
         întrucât:

                     (1)

                     Decizia 2011/101/PESC a Consiliului (2) identifică persoanele fizice și juridice cărora trebuie să li se aplice restricții, astfel cum se prevede la articolul 5 din decizia menționată.

                     (2)

                     Regulamentul (CE) nr. 314/2004 pune în aplicare decizia respectivă în măsura în care este necesară o acțiune la nivelul Uniunii. În special, în anexa III la Regulamentul (CE) nr. 314/2004 sunt indicate persoanele și entitățile cărora li se aplică înghețarea fondurilor și a resurselor economice în temeiul regulamentului respectiv.

                     (3)

                     La 18 februarie 2019, Consiliul a decis să modifice rubrica referitoare la o persoană și să elimine numele a două persoane din anexa I la Decizia 2011/101/PESC cărora ar trebui să li se aplice restricțiile.

                     (4)

                     Prin urmare, anexa III la Regulamentul (CE) nr. 314/2004 ar trebui modificată în consecință,

               ADOPTĂ PREZENTUL REGULAMENT:

            Articolul 1
            Anexa III la Regulamentul (CE) nr. 314/2004 se înlocuiește cu anexa la prezentul regulament.

            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în statele membre în conformitate cu tratatele.
            Adoptat la Bruxelles, 18 februarie 2019.

                  Pentru Comisie,

                  Pentru Președinte,

                  Șeful Serviciului Instrumente de Politică Externă

            (1)  JO L 55, 24.2.2004, p. 1.

            (2)  Decizia 2011/101/PESC a Consiliului din 15 februarie 2011 privind măsuri restrictive împotriva Zimbabwe (JO L 42, 16.2.2011, p. 6).

            ANEXĂ

                     „ANEXA III

                        Lista persoanelor și entităților menționate la articolul 6

                     I.   Persoane

                                 Nume (și eventuale pseudonime)

                                 Informații de identificare

                                 Motivele desemnării

                                             (1)

                                             Mugabe, Robert Gabriel

                                 Data nașterii: 21.2.1924
                                 Pașaport: AD001095

                                 Fost președinte și responsabil de activități care subminează grav democrația, respectarea drepturilor omului și statul de drept.

                                             (2)

                                             Mugabe, Grace

                                 Data nașterii: 23.7.1965
                                 Pașaport: AD001159
                                 Carte de identitate: 63-646650Q70

                                 Fost secretar al Ligii femeilor din cadrul ZANU-PF (Zimbabwe African National Union – Patriotic Front), implicată în activități care subminează grav democrația, respectarea drepturilor omului și statul de drept. A preluat Iron Mask Estate în 2002; presupusă a fi obținut mari profituri ilicite din mineritul diamantelor.

                                             (5)

                                             Chiwenga, Constantine

                                 Comandantul forțelor de apărare din Zimbabwe, general (fost comandant de corp de armată, general-locotenent), data nașterii: 25.8.1956
                                 Pașaport: AD000263
                                 Carte de identitate: 63-327568M80

                                 Membru al Comandamentului Operațional Comun și complice la elaborarea sau aplicarea unei politici de stat represive. A utilizat armata la preluarea controlului asupra fermelor. În cursul alegerilor din 2008, a fost unul dintre principalii artizani ai violențelor asociate celui de al doilea tur de scrutin al alegerilor prezidențiale.

                                             (6)

                                             Shiri, Perence (alias Bigboy) Samson Chikerema

                                 Mareșal de aviație (forțele aeriene), data nașterii: 1.11.1955. Carte de identitate: 29-098876M18

                                 Înalt ofițer în armată, membru al Comandamentului Operațional Comun al ZANU-PF (Zimbabwe African National Union – Patriotic Front) și complice la elaborarea sau aplicarea unei politici de stat represive. Implicat în violențe politice, inclusiv în timpul alegerilor din 2008 în provincia Mashonaland Vest și în districtul Chiadzwa.

                                             (7)

                                             Sibanda, Phillip Valerio (alias Valentine)

                                 Comandant al Armatei Naționale din Zimbabwe, general-locotenent, data nașterii: 25.8.1956 sau 24.12.1954
                                 Carte de identitate: 63-357671H26

                                 Înalt ofițer în armată, având legături cu guvernul, și complice la elaborarea sau aplicarea unei politici de stat represive.

                           II.   Entități

                                 Denumire

                                 Informații de identificare

                                 Motivele desemnării

                                 Zimbabwe Defence Industries

                                 10th floor, Trustee House, 55 Samora Machel Avenue, PO Box 6597, Harare, Zimbabwe

                                 Asociată Ministerului Apărării și facțiunii ZANU-PF a guvernului.

               ”


title: Regulamentul de punere în aplicare (UE) 2019/352 al Consiliului din 4 martie 2019 privind punerea în aplicare a Regulamentului (UE) nr. 208/2014 privind măsuri restrictive împotriva anumitor persoane, entități și organisme având în vedere situația din Ucraina

text:
                  5.3.2019

                  RO

                  Jurnalul Oficial al Uniunii Europene

                  L 64/1

         REGULAMENTUL DE PUNERE ÎN APLICARE (UE) 2019/352 AL CONSILIULUI
         din 4 martie 2019
         privind punerea în aplicare a Regulamentului (UE) nr. 208/2014 privind măsuri restrictive împotriva anumitor persoane, entități și organisme având în vedere situația din Ucraina
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 208/2014 al Consiliului din 5 martie 2014 privind măsuri restrictive împotriva anumitor persoane, entități și organisme având în vedere situația din Ucraina (1), și în special articolul 14 alineatul (1),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 5 martie 2014, Consiliul a adoptat Regulamentul (UE) nr. 208/2014.

                     (2)

                     Pe baza unei reexaminări de către Consiliu, rubrica aferentă unei persoane ar trebui eliminată, iar anexa I ar trebui completată cu informații privind dreptul la apărare și dreptul la protecție jurisdicțională efectivă.

                     (3)

                     Prin urmare, anexa I la Regulamentul (UE) nr. 208/2014 ar trebui modificată în consecință,

               ADOPTĂ PREZENTUL REGULAMENT:

            Articolul 1
            Anexa I la Regulamentul (UE) nr. 208/2014 se modifică în conformitate cu anexa la prezentul regulament.

            Articolul 2
            Prezentul regulament intră în vigoare la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 4 martie 2019.

                  Pentru Consiliu

                  Președintele

               A. ANTON

            (1)  JO L 66, 6.3.2014, p. 1.

            ANEXĂ
            Anexa I la Regulamentul (UE) nr. 208/2014 se modifică după cum urmează:

                        1.

                        Secțiunea „Lista persoanelor, entităților și organismelor menționate la articolul 2” se modifică după cum urmează:

                                    (a)

                                    titlul secțiunii se înlocuiește cu următorul text:
                                    „A.

                                             Lista persoanelor fizice și juridice, entităților și organismelor menționate la articolul 2”;

                                    (b)

                                    rubrica corespunzătoare persoanei următoare se elimină de pe listă:

                                                „5.

                                                Andrii Petrovych Kliuiev”.

                        2.

                        Se adaugă următoarea secțiune:
                        „B.
                              Dreptul la apărare și dreptul la protecție jurisdicțională efectivă

                        Dreptul la apărare și dreptul la protecție jurisdicțională efectivă în temeiul Codului de procedură penală din Ucraina
                        Articolul 42 din Codul de procedură penală din Ucraina (denumit în continuare «Codul de procedură penală») prevede că orice persoană suspectată sau acuzată în cadrul procedurilor penale beneficiază de dreptul la apărare și de dreptul la protecție jurisdicțională efectivă. Acestea includ: dreptul persoanei de a fi informată cu privire la infracțiunea de care este suspectată sau acuzată; dreptul de a fi informată explicit și prompt cu privire la drepturile sale în temeiul Codului de procedură penală; dreptul de a avea acces la un avocat încă de la prima solicitare în acest sens; dreptul de a prezenta cereri de acțiuni procedurale; și dreptul de a contesta deciziile, acțiunile și omisiunile organelor de cercetare penală, ale procurorului și ale judecătorului de instrucție. Articolul 306 din Codul de procedură penală prevede că plângerile împotriva deciziilor, acțiunilor sau omisiunilor organelor de cercetare penală sau ale procurorului trebuie să fie examinate de un judecător de instrucție al unei instanțe locale în prezența persoanei care a formulat plângerea sau a avocatului său sau a reprezentantului său legal. În plus, articolul 309 din Codul de procedură penală precizează deciziile judecătorilor de instrucție care pot face obiectul unor căi de atac, precum și faptul că alte decizii pot face obiectul controlului judiciar în cursul procedurii preliminare în instanță. În plus, o serie de acțiuni procedurale de investigare sunt posibile numai sub rezerva unei hotărâri pronunțate de judecătorul de instrucție sau de o instanță (de exemplu, confiscarea bunurilor în temeiul articolului 164 sau măsurile de privare de libertate în temeiul articolului 176 din Codul de procedură penală).
                        Aplicarea dreptului la apărare și a dreptului la protecție jurisdicțională efectivă în cazul fiecăreia dintre persoanele incluse pe listă
                        1.   Viktor Fedorovych Yanukovych
                        Informațiile din dosarul Consiliului arată că dreptul la apărare și dreptul la protecție jurisdicțională efectivă ale domnului Yanukovych au fost respectate în cadrul procedurii penale pe care s-a bazat Consiliul. Acest lucru este demonstrat în special de o serie de decizii ale instanței privind confiscarea bunurilor și de o decizie a instanței din 1 noiembrie 2018 de a încuviința arestarea, citarea și aducerea suspectului în fața instanței, precum și de o decizie a judecătorului de instrucție din 8 octombrie 2018 prin care se refuză parchetului cererea de urmărire penală specială în lipsă.
                        2.   Vitalli Yuriyovych Zakharchenko
                        Informațiile din dosarul Consiliului arată că dreptul la apărare și dreptul la protecție jurisdicțională efectivă ale domnului Zakharchenko au fost respectate în cadrul procedurii penale pe care s-a bazat Consiliul. Acest lucru este demonstrat în special de deciziile judecătorului de instrucție din 21 mai 2018 și din 23 noiembrie 2018 de a încuviința privarea de libertate a domnului Zakharchenko cu scopul aducerii sale în fața instanței pentru a participa la audierea referitoare la cererea de arestare preventivă.
                        3.   Viktor Pavlovych Pshonka
                        Informațiile din dosarul Consiliului arată că dreptul la apărare și dreptul la protecție jurisdicțională efectivă ale domnului Pshonka au fost respectate în cadrul procedurii penale pe care s-a bazat Consiliul. Acest lucru este demonstrat în special de deciziile judecătorului de instrucție din 12 martie 2018 și din 13 august 2018 de a încuviința privarea de libertate a domnului Pshonka cu scopul aducerii sale în fața instanței pentru a participa la audierea referitoare la cererea de arestare preventivă.
                        6.   Viktor Ivanovych Ratushniak
                        Informațiile din dosarul Consiliului arată că dreptul la apărare și dreptul la protecție jurisdicțională efectivă ale domnului Ratushniak au fost respectate în cadrul procedurii penale pe care s-a bazat Consiliul. Acest lucru este demonstrat în special de deciziile judecătorului de instrucție din 21 mai 2018 și din 23 noiembrie 2018 de a încuviința privarea de libertate a domnului Ratushniak cu scopul aducerii sale în fața instanței pentru a participa la audierea referitoare la cererea de arestare preventivă.
                        7.   Oleksandr Viktorovych Yanukovych
                        Informațiile din dosarul Consiliului arată că dreptul la apărare și dreptul la protecție jurisdicțională efectivă ale domnului Yanukovych au fost respectate în cadrul procedurii penale pe care s-a bazat Consiliul. Acest lucru este demonstrat în special de decizia judecătorului de instrucție din 7 februarie 2018 prin care se refuză parchetului cererea de urmărire penală specială în lipsă, de o serie de decizii ale instanței referitoare la confiscări de bunuri și de decizia judecătorului de instrucție din 27 iunie 2018 de anulare a rezoluției parchetului prin care s-a respins cererea apărării de închidere a investigării.
                        9.   Artem Viktorovych Pshonka
                        Informațiile din dosarul Consiliului arată că dreptul la apărare și dreptul la protecție jurisdicțională efectivă ale domnului Pshonka au fost respectate în cadrul procedurii penale pe care s-a bazat Consiliul. Acest lucru este demonstrat în special de deciziile judecătorului de instrucție din 12 martie 2018 și din 13 august 2018 de a încuviința privarea de libertate a domnului Pshonka cu scopul aducerii sale în fața instanței pentru a participa la audierea referitoare la cererea de arestare preventivă.
                        11.   Mykola Yanovych Azarov
                        Informațiile din dosarul Consiliului arată că dreptul la apărare și dreptul la protecție jurisdicțională efectivă ale domnului Azarov au fost respectate în cadrul procedurii penale pe care s-a bazat Consiliul. Acest lucru este demonstrat în special de decizia judecătorului de instrucție din 8 septembrie 2018 de a încuviința o cercetare specială în lipsă, de decizia judecătorului de instrucție din 16 august 2018 de a încuviința privarea de libertate a domnului Azarov cu scopul aducerii sale în fața instanței pentru a participa la audierea referitoare la cererea de arestare preventivă, precum și de o serie de decizii ale instanței referitoare la confiscări de bunuri.
                        12.   Serhiy Vitalyovych Kurchenko
                        Informațiile din dosarul Consiliului arată că dreptul la apărare și dreptul la protecție jurisdicțională efectivă ale domnului Kurchenko au fost respectate în cadrul procedurii penale pe care s-a bazat Consiliul. Acest lucru este demonstrat în special de decizia judecătorului de instrucție din 7 martie 2018 de a încuviința o cercetare specială în lipsă.
                        13.   Dmytro Volodymyrovych Tabachnyk
                        Informațiile din dosarul Consiliului arată că dreptul la apărare și dreptul la protecție jurisdicțională efectivă ale domnului Tabachnyk au fost respectate în cadrul procedurii penale pe care s-a bazat Consiliul. Acest lucru este demonstrat în special de decizia judecătorului de instrucție din 8 mai 2018 de a încuviința privarea de libertate a domnului Tabachnyk cu scopul aducerii sale în fața instanței pentru a participa la audierea referitoare la cererea de arestare preventivă.
                        15.   Serhiy Hennadiyovych Arbuzov
                        Informațiile din dosarul Consiliului arată că dreptul la apărare și dreptul la protecție jurisdicțională efectivă ale domnului Arbuzov au fost respectate în cadrul procedurii penale pe care s-a bazat Consiliul. Acest lucru este demonstrat în special de o serie de decizii ale instanței referitoare la confiscări de bunuri, precum și la anularea confiscărilor de bunuri.
                        17.   Oleksandr Viktorovych Klymenko
                        Informațiile din dosarul Consiliului arată că dreptul la apărare și dreptul la protecție jurisdicțională efectivă ale domnului Klymenko au fost respectate în cadrul procedurii penale pe care s-a bazat Consiliul. Acest lucru este demonstrat în special de decizia judecătorului de instrucție din 5 octombrie 2018 de a încuviința o cercetare specială în lipsă.
                        18.   Edward Stavytskyi
                        Informațiile din dosarul Consiliului arată că dreptul la apărare și dreptul la protecție jurisdicțională efectivă ale domnului Stavytskyi au fost respectate în cadrul procedurii penale pe care s-a bazat Consiliul. Acest lucru este demonstrat de o serie de decizii ale instanței privind confiscarea de bunuri, de decizia judecătorului de instrucție din 22 noiembrie 2017 de a încuviința o cercetare specială în lipsă, de instrucțiunile din 2 ianuarie 2018 ale procurorului către organele de cercetare penală de a informa suspecții și avocații lor cu privire la finalizarea investigării premergătoare judecății, precum și de faptul că, la 8 mai 2018, rechizitoriul a fost transmis instanței districtuale Sviatoshynskyi din Kiev în vederea analizării fondului cauzei. De asemenea, informațiile arată că nu a existat o decizie anterioară validă a parchetului de a nu demara o investigare, precum și că procedurile penale relevante nu au încălcat, prin urmare, principiul ne bis in idem.”


title: Regulamentul de punere în aplicare (UE) 2019/353 al Comisiei din 4 martie 2019 de modificare pentru a 295-a oară a Regulamentului (CE) nr. 881/2002 al Consiliului de instituire a unor măsuri restrictive specifice împotriva anumitor persoane și entități asociate cu organizațiile ISIL (Da'esh) și Al-Qaida

text:
                  5.3.2019

                  RO

                  Jurnalul Oficial al Uniunii Europene

                  L 64/5

         REGULAMENTUL DE PUNERE ÎN APLICARE (UE) 2019/353 AL COMISIEI
         din 4 martie 2019
         de modificare pentru a 295-a oară a Regulamentului (CE) nr. 881/2002 al Consiliului de instituire a unor măsuri restrictive specifice împotriva anumitor persoane și entități asociate cu organizațiile ISIL (Da'esh) și Al-Qaida
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 881/2002 al Consiliului din 27 mai 2002 de instituire a unor măsuri restrictive specifice împotriva anumitor persoane și entități asociate cu organizațiile ISIL (Da'esh) și Al-Qaida (1), în special articolul 7 alineatul (1) litera (a) și articolul 7a alineatul (1),
         întrucât:

                     (1)

                     Anexa I la Regulamentul (CE) nr. 881/2002 conține lista persoanelor, a grupurilor și a entităților cărora li se aplică înghețarea fondurilor și a resurselor economice în temeiul regulamentului respectiv.

                     (2)

                     La 28 februarie 2019, Comitetul pentru sancțiuni al Consiliului de Securitate al Organizației Națiunilor Unite a hotărât să adauge o mențiune la lista persoanelor, a grupurilor și a entităților cărora ar trebui să li se aplice înghețarea fondurilor și a resurselor economice. Prin urmare, anexa I la Regulamentul (CE) nr. 881/2002 ar trebui modificată în consecință,

               ADOPTĂ PREZENTUL REGULAMENT:

            Articolul 1
            Anexa I la Regulamentul (CE) nr. 881/2002 se modifică în conformitate cu anexa la prezentul regulament.

            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 4 martie 2019.

                  Pentru Comisie,

                  Pentru Președinte,

                  Șeful Serviciului Instrumente de Politică Externă

            (1)  JO L 139, 29.5.2002, p. 9.

            ANEXĂ
            În anexa I la Regulamentul (CE) nr. 881/2002, la rubrica „Persoane fizice” se adaugă următoarea mențiune:

               „Hamza Usama Muhammad bin Laden. Data nașterii: 9.5.1989. Locul nașterii: Jeddah, Arabia Saudită. Cetățenie: saudită. Alte informații: (a) fiul lui Osama bin Laden (decedat); (b) declarat de către Aiman Muhammed Rabi al-Zawahiri membru oficial al Al-Qaida. Le-a cerut adepților Al-Qaida să comită atacuri teroriste. Este considerat ca fiind cel mai probabil succesor al lui al-Zawahiri. Data desemnării menționată la articolul 7d alineatul (2) litera (i): 28.2.2019.”


title: Regulamentul de punere în aplicare (UE) 2019/549 al Comisiei din 2 aprilie 2019 de aprobare a unei modificări a caietului de sarcini al unei denumiri de origine protejate sau al unei indicații geografice protejate [„Cataluña”/„Catalunya” (DOP)]

text:
                  5.4.2019

                  RO

                  Jurnalul Oficial al Uniunii Europene

                  L 96/3

         REGULAMENTUL DE PUNERE ÎN APLICARE (UE) 2019/549 AL COMISIEI
         din 2 aprilie 2019
         de aprobare a unei modificări a caietului de sarcini al unei denumiri de origine protejate sau al unei indicații geografice protejate [„Cataluña”/„Catalunya” (DOP)]
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 99,
         întrucât:

                     (1)

                     Comisia a examinat cererea de aprobare a unei modificări a caietului de sarcini al denumirii de origine protejate „Cataluña”/„Catalunya”, trimisă de Spania în temeiul articolului 105 din Regulamentul (UE) nr. 1308/2013.

                     (2)

                     În conformitate cu articolul 97 alineatul (3) din Regulamentul (UE) nr. 1308/2013 (2), Comisia a publicat cererea de aprobare a modificării caietului de sarcini în Jurnalul Oficial al Uniunii Europene.

                     (3)

                     Comisia nu a primit nicio declarație de opoziție în conformitate cu articolul 98 din Regulamentul (UE) nr. 1308/2013.

                     (4)

                     Așadar, în conformitate cu articolul 99 din Regulamentul (UE) nr. 1308/2013, modificarea caietului de sarcini ar trebui aprobată.

                     (5)

                     Măsurile prevăzute în prezentul regulament sunt conforme cu avizul Comitetului pentru organizarea comună a piețelor agricole,

               ADOPTĂ PREZENTUL REGULAMENT:

            Articolul 1
            Se aprobă modificarea caietului de sarcini publicată în Jurnalul Oficial al Uniunii Europene cu privire la denumirea „Cataluña”/„Catalunya” (DOP).

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 2 aprilie 2019.

                  Pentru Comisie,

                  Pentru Președinte,

               Phil HOGAN

                  Membru al Comisiei

            (1)  JO L 347, 20.12.2013, p. 671.

            (2)  JO C 437, 4.12.2018, p. 5.